By MA is ek veilig | ToekomsVenster
by Kariné Joubert | Sep 22, 2020 | Blog | 0 comments
Soos 'n moeder haar kind laat veilig voel, so laat Ek julle veilig voel. Julle sal veilig voel in Jerusalem.
Wat 'n uitsonderlike teks is hierdie nie! Wie kan nie met die liefde sorg omgee en sagtheid van 'n moeder identifiseer nie?
Die eerste persoon met wie 'n persoon verhouding bou is uiteraard 'n mens se ma.
Dit is immers in haar dat die lewe wat volg op bevrugting begin groei en vorm aanneem.
Dit is by haar dat 'n mens geborge en veilig voel terwyl sy jou oor 'n tydperk van nege maande gereed maak vir die lewe soos ons dit ken.
Die Psalmdigter getuig van die wonderlike werk wat in die baarmoeder plaasvind, alles natuurlik onder God se sorgsame hand. Op 'n ander plek getuig die digter eweneens van die troos en geborgenheid wat by 'n moeder gevind word.
God is in Christus ons "moeder" al voel dit somtyds so effens snaaks om so aan Hom te dink. God se sagtheid en deernis oortref alles. Hy sorg en versorg en neem volle verantwoordelikheid vir elke mens totdat ons asof uit sy baarmoeder eenmaal in die volmaakte koninkryk aankom.
Ons is bevoorreg om nie alleen vier merkwaardige kinders, vier lieflike skoonkinders en tans vier kleinkinders te hê nie. Eersdaags word ons lewens verryk met nog twee outjies, 'n seuntjie en 'n dogtertjie. Beide mammas is reeds ver gevorder met die swangerskap en ek as pa kan sien dat dit iets van my dogters vra.
Desnieteenstaande is die vreugde van dit wat voorlê die groot motiveerder om aan te hou al voel 'n mamma moeg, naar, buite proporsie en meestal net nie lekker nie. Die belofte is groter as die prys wat aan die swangerskap verbonde is.
God het in Christus Jesus sy lewe gegee sodat hierdie geboorte, die wedergeboorte, kon plaasvind. Sedertdien versorg Hy sy kinders getrou en begelei hulle tot geestelike volwassenheid. Hy is altyd daar en ongeag hoe onverskillig en ondankbaar sy kinders by tye is.
In my gesprekke met ouers maan ek altyd dat hulle kinders ongeag van hoe stukkend en gebroke dit ook al gaan, 'n adres moet hê om na toe terug te keer. Ja, daar mag uitsonderings wees en ons is bekend met die konsep van "tough love".
Ek het vriende wat al daardie pad met hul kinders moes stap.
Tog glo ek dat die ideaal is dat 'n kind altyd weer aan die deur van sy ouer, veral sy moeder moet kan klop en vra om binne te kom.